b'\n_START_ARTICLE_\nJuridi\xc4\x8dna stela\n_START_SECTION_\nZgodovina\n_START_PARAGRAPH_\nJuridi\xc4\x8dno stelo so odkrili leta 1927 med gradbenimi deli v Veliki hipostilni dvorani v Karnaku, sodobnem Luksorju, kamor je bila postavljena v Novem kraljestvu. Stela je starej\xc5\xa1a od hipostila, saj je bila izdelana \xc5\xbee v drugem vmesnem obdobju Egipta. Datirana je v prvo leto vladanja tebanskega faraona Nebirirava I. iz \xc5\xa0estnajste ali Sedemnajste egip\xc4\x8danske dinastije. Izdelana je iz apnenca. \xc5\xa0iroka je 118 cm in visoka 72 cm. Na njej je 28 vrstic besedila, napisanega v egip\xc4\x8danskih hieroglifih. Zdaj je na ogled v Kairskem muzeju.\n_START_SECTION_\nPomembnost\n_START_PARAGRAPH_\nSpomenik spada med najpomembnej\xc5\xa1e tovrstne spomenike, ker vsebuje pomembne pravne podatke o pode\xc5\xbeelski upravi v Starem Egiptu ter dedovanju in mogo\xc4\x8dem trgovanju z upravnimi polo\xc5\xbeaji. Juridi\xc4\x8dna stela je tudi pomembna \xc4\x8dasovna povezava med faraonoma Merhoteprejem iz Trinajste dinastije in kasnej\xc5\xa1im tebanskim faraonom Nebiriravom I., ki sta vladala v precej zamegljenem obdobju staroegip\xc4\x8danske zgodovine, znanim kot drugo vmesno obdobje.'